Kommuneansatte går til rettsak for å få fri dagen etter sankthans
Det skriver fagbladet.no. Rettssaken kommer opp i Tønsberg tingrett i august. De kommuneansatte hadde frem til 2010 fri dagen etter sankthansaften – blant annet fordi det har vært en langvarig tradisjon å feire sankthansaften på fjorden og på skjærgårdsøyene utenfor byen. Da koser mange seg både med øl og vin - og da er det kjekt å ha fri dagen etter.LO-forbundet Fagforbundet skal kjempe kampen om de kommuneansattes rett til å ha fri dagen etter sankthans. – Dette er en gammel tradisjon i Vestfold, og vi ønsker å kjempe for at våre medlemmer skal beholde rettighetene de har hatt, sa Hilde Sørdalen, hovedtillitsvalgt for Fagforbundet i Tønsberg kommune, til fagbladet.no da stevningen ble sendt inn i januar. Rettssaken skal ifølge fagbladet gå 15. – 17. august. Sørdalen sier til VG at det er en viktig kamp. – Det dreier seg om en innarbeidet fridag og en meget lang tradisjon. – For at de ansatte kan sove ut dagen derpå, etter sankthansfesten? – Ja, det har vært en innarbeidet fridag. Mange er på sjøen og feirer. Det er en tradisjon i skjærgården vår.Det er til sammen 10 organisasjoner som står bak stevningen, skriver fagbladet.no. Ifølge Sørdalen har det ikke vært kontakt mellom partene om saken siden stevningen ble sendt inn. En av Fagforbundets advokater skal prosedere saken i tingretten. Fagbladet.no beskriver hvordan tradisjonen har utviklet seg: Fram til 1770 var dagen etter sankthansaften helligdag i hele landet, men ble da avskaffet av danskekongen. I deler av landet fortsatte imidlertid tradisjonen med fri 24. juni.I Tønsberg hadde alle kommuneansatte, bortsett fra de som jobber i skole- og helsesektoren, fri denne dagen fram til kommunen i 2010 erstattet fridagen med en kompensasjonsordning. Da fikk alle ansatte 7,5 timer fri de kunne bruke i løpet av året. I 2013 ble ordningen sagt opp. Fagforeningene i byen mente at den gamle ordningen måtte gjeninntre da daværende avtale ble sagt opp. Det skjedde ikke. – Alle fagforeningene står nå sammen om stevningen. Vi må vise medlemmene at vi ikke gir opp deres rettigheter uten kamp, sier Sørdalen. Det er advokat Kjetil Edvardsen som skal føre saken. – Det er faktisk sant at det dreier seg om en tradisjon fra 1770. Danskekongen syntes det var for mange fridager i Norge og ville ha slutt på det. Men langs vestfoldkysten sa de konsekvent nei: Det kunne han bare glemme. Og slik ble det.– Det betyr at sankthansdagen har vært en fridag i mange av Vestfold-kommunene. Men på 1980-tallet og utover ble det etterhvert slutt på ordningen i handelsnæringen og industrien. Nå er det bare Sandefjord kommune som har ordningen. De har erkjent at den er innarbeidet, mens den altså er under press i Tønsberg. – Vinner dere frem kan det hende at befolkningen i Tjøme og Nøtterøy likevel vil slå seg sammen med Tønsberg? – Ja, kanskje det. Problemstillingen er faktisk dagsaktuell, fordi Sandefjord har ordningen, mens de to nabokommunene som er aktuell for sammenslåing med Sandefjord, Andebu og Stokke ikke har den. Fri sankthansdagen er ett av temaene, hvor utfallet av vår rettssak kan få innvirkning. Han sier at kommunalt ansatte i vaktturnus ikke får fri. – Hva skal du sankthans? – Jeg er fra Nøtterøy og skal selvsagt ut i skjærgården med ungene.I år faller sankthansaften på en torsdag. Med avtalefestet fri dagen derpå kunne dette ha blitt nok en langhelg, fremholder Fagbladet.no. – Jeg vet ikke noe om hvor mange som har lagt inn ferie eller fleksidag fredag. Men her på kontoret skal vi jobbe, sier Hilde Sørdalen til nettstedet.
Kommuneansatte i Tønsberg hadde fram til 2010 fri dagen etter sankthansaften. Nå går fagforeningene i byen til sak mot kommunen for å få fridagen tilbake.